Predkladacia  správa

Dňa 29.októbra 2002 má minister školstva SR, zodpovedný za oblasť vedy a techniky podpísať v Bruseli, na pôde Európskej komisie  

Memorandum o porozumení 
medzi Európskymi spoločenstvami a Slovenskou republikou
o pristúpení Slovenskej republiky k Šiestemu rámcovému programu pre výskum, vývoj a demonštračné aktivity, prispievajúcemu k vytváraniu Európskeho výskumného priestoru (ERA) a k inováciám (2002-2006)

a k Šiestemu rámcovému programu  Európskej atómovej komunity (EURATOM)   pre jadrový výskum a činnosti v oblasti odbornej prípravy, taktiež prispievajúci k vytváraniu Európskeho výskumného priestoru (2002-2006).

Výskum a vývoj sú považované za hybnú silu ekonomiky a zabezpečenia sociálnej stability, vrátane riešenia nezamestnanosti. Vstup SR do EÚ si žiada v oblasti vedy a techniky okrem splnenia legislatívy (Acquis Communautaire) aj plnenie iných parametrov.  Účasť SR v 6RP je podmienkou vstupu Slovenskej republiky do Európskej únie, tak ako je požiadavka zvýšiť financovanie tohoto sektora. Užitočnosť účasti SR v 6RP možno dokumentovať najmä na výsledkoch zapojenia SR do predchádzajúceho, piateho RP, kde naša participácia bola úspešná, spojená s veľkým záujmom subjektov slovenskej vedecko-výskumnej komunity. Náklady spojené so 6RP sú zahrnuté v návrhu štátneho rozpočtu – zatiaľ len ako príspevok SR (platby do zahraničia), bez adekvátnej podpory slovenských subjektov.

Filozofia štruktúry 6RP odráža nový prístup Európskej únie k posilneniu jej konkurencieschopnosti  najmä voči USA a vyspelým ázijským krajinám. Je pripravený ako cielene integrujúci faktor, zdôrazňujúci tak potrebu celoeurópskej spolupráce, ako aj možnosti dvojstranných spoluprác. 

Text „Memoranda o porozumení “ je úplne identický pre všetky kandidátske krajiny pre vstup do Európskej únie. Vzhľadom k situácii, že text „Memoranda“ (jeho finálne znenie) obdržalo MŠ SR len v týchto dňoch, prostredníctvom elektronickej pošty, nebolo už možné pre krátkosť času uskutočniť riadnou formou medzirezortné  pripomienkové konanie. 

Okamžite po spracovaní prekladu (22.10.2002) rozoslalo však MŠ SR kompletný text materiálu v pracovnom styku  (Generálny riaditeľ Sekcie vedy a techniky MŠ SR) všetkým dotknutým a zainteresovaným rezortom (najmä  MZV SR, MF SR, podpredsedovi vlády pre európsku integráciu, ľudské práva a menšiny) ako aj Slovenskej akadémii vied, na posúdenie a odobrenie.

Podpis „Memoranda o porozumení“ sa uskutoční dňa 29.októbra 2002 v Bruseli za prítomnosti predsedu EK p. Prodiho. Podpisovať za EÚ bude komisár EK pre výskum p.Busquin, za jednotlivé krajiny ich ministri, zodpovední za vedu a techniku.